KLASA:012-03/15-01/01; URBROJ: 238/30-31-15-09-1

Na temelju članka 98. Zakona o odgoju i obrazovanju u osnovnoj i srednjoj školi ( Narodne novine broj 87/08., 86/09., 92/10., 105/10., 90/11,16/12,86/12, 94/13 i 152/14) Školski odbor Osnovne škole Dragutina Domjanića, Sveti Ivan Zelina, uz prethodnu suglasnost Zagrebačke županije KLASA: 022-01/15-02/28, URBROJ: 238/1-03-15-12, od 30. lipnja 2015. g., na sjednici održanoj 2. rujna 2015. godine donio je

ODLUKU O IZMJENAMA I DOPUNAMA

STATUTA OSNOVNE ŠKOLE DRAGUTINA DOMJANIĆA SVETI IVAN ZELINA

Članak 1.

U Statutu OŠ D. Domjanića,

KLASA. 012-03/08-01/01, URBROJ: 238/30-31-08-1, od 18. 11. 2008. g.,

KLASA: 012-03/11-01/01, URBROJ: 238/30-31-11-09-1 od 20. 04. 2011. g.

KLASA: 012-03/12-01/01, URBROJ: 238/30-31-12-09-1 od 06.09. 2012. g.

KLASA:012-03/13-01/01, URBROJ:238/30-31-13-09-1 od 4. 4. 2013. g.

u članku 13. stavak 4. mijenja se i glasi:

„ Godišnji plan i program rada donosi se na osnovi nastavnog plana i programa i školskog kurikuluma, a donosi ga Školski odbor prema prijedlogu ravnatelja i prethodnom mišljenju vijeća roditelja do 30. rujna za tekuću školsku godinu. Školska godina počinje 1. rujna, a završava 31. kolovoza sljedeće godine. Škola je dužna do 5. listopada tekuće godine elektroničkim putem Ministarstvu, znanosti, obrazovanja i sporta dostaviti godišnji plan i program rada te isti objaviti na web stranici škole u skladu s propisima vezanim za zaštitu osobnih podataka.“

Članak 2.

U članku 14., stavak 2. mijenja se i glasi:

„Školski kurikulum donosi Školski odbor do 30. rujna tekuće školske godine na prijedlog Učiteljskog vijeća i prethodnog mišljenja Vijeća roditelja. Škola je dužna do 5. listopada tekuće godine elektroničkim putem Ministarstvu, znanosti, obrazovanja i sporta dostaviti školski kurikulum te isti objaviti na web stranici škole u skladu s propisima vezanim za zaštitu osobnih podataka.“

Članak 3.

U članku 27. iza stavka 1. dodaje se stavak 2. koji glasi:

„ Pravilnik o kućnom redu, nakon provedene rasprave na Učiteljskom vijeću, Vijeću roditelja i Vijeću učenika, donosi Školski odbor.“

Dosadašnji stavak 2. članka 27. postaje stavak 3.

Članak 4.

Članak 28. mijenja se i glasi:

„ Školski odbor nakon provedene rasprave na Učiteljskom vijeću, Vijeću roditelja i Vijeću učenika donosi Etički kodeks neposrednih nositelja odgojno-obrazovne djelatnosti Škole prema kojemu su dužne postupati sve osobe koje kodeks obvezuje.“

Članak 5.

Članak 30. mijenja se i glasi:

„Članom Školskog odbora ne može biti imenovana osoba za koju postoje zapreke za imenovanje prema članku 119. stavku 3. Zakona o odgoju i obrazovanju u osnovnoj i srednjoj školi ( Narodne novine broj 87/08., 86/09., 92/10., 105/10., 90/11,16/12,86/12, 94/13 i 152/14) .“

Članak 6.

Članak 65. mijenja se i glasi:

„ Za ravnatelja Škole može biti imenovana osoba koja:

1. ima završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij;

2. koja nije pravomoćno osuđena za kaznena djela ili protiv koje nije pokrenut i ne vodi se kazneni postupak zbog počinjenja kaznenih djela iz članka 106. Zakona o odgoju i obrazovanju u osnovnoj i srednjoj školi

3.ima najmanje osam godina staža osiguranja u školskim ili drugim ustanovama u sustavu obrazovanja ili tijelima državne uprave nadležnim za obrazovanje od čega najmanje pet godina na odgojno-obrazovnim poslovima u školskim ustanovama.

4.koja ima licenciju za rad ravnatelja

Osim osoba koje su završile neki od studija navedenih u stavku 1. podstavku 1. ovoga članka ravnatelj škole može biti i osoba koja je završila stručni četverogodišnji studij za učitelje kojim se stječe 240 ECTS bodova**.**

Iznimno ravnatelj može biti i osoba koje ne ispunjava uvjete iz stavka 1. podstavka 1. ili stavka 2. ovoga članka ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu (NN broj 59/90, 26/93, 27/93, 29/94, 7/96, 59/01, 114/01 i 76/05).

Ravnatelj se imenuje na pet godina i može ponovno biti imenovan.“

Članak 7.

Članak 72. mijenja se i glasi:

„Ako Školski odbor prema natječaju pravodobno ne imenuje ravnatelja, imenovat će vršitelja dužnosti ravnatelja.

Mandat vršitelja dužnosti ravnatelja traje do imenovanja ravnatelja, a najdulje godinu dana.

Vršitelj dužnosti ima sva prava i obveze ravnatelja.

Vršitelj dužnosti ravnatelja imenuje se bez postupka propisanog za imenovanje ravnatelja na sjednici Školskog odbora tajnim glasovanjem.

Za vršitelja dužnosti ravnatelja može biti imenovana osoba koja ispunjava uvjete za učitelja odnosno stručnog suradnika.

Osoba imenovana za vršitelja dužnosti ravnatelja sklapa sa Školskim odborom ugovor o radu na određeno vrijeme za obavljanje poslova vršitelja dužnosti ravnatelja.

Ako osoba koja je imenovana za vršitelja dužnosti ravnatelja ima sa Školom sklopljen ugovor o radu na neodređeno vrijeme za poslove učitelja ili stručnog suradnika ima pravo na mirovanje ugovora o radu za razdoblje u kojem će obavljati poslove vršitelja dužnosti ravnatelja.

Podaci o imenovanom vršitelju dužnosti ravnatelja obvezno se upisuju u sudski registar.“

Članak 8.

U članku 77. a u točki 5. riječi“opće nesposobnosti za rad“ zamjenjuju se riječima:“potpunog gubitka radne sposobnosti“.

Članak 9.

U članku 84. stavak 2. mijenja se i glasi:

„Poslove tajnika škole može obavljati osoba koja je završila:

a) sveučilišni diplomski studij pravne struke ili specijalistički diplomski stručni studij javne uprave

b) preddiplomski stručni studij upravne struke, ako se na natječaj ne javi osoba iz točke a) ovog stavka.“,

Stavak 3. mijenja se i glasi:

„Tajnik škole obavlja poslove propisane Pravilnikom o djelokrugu rada tajnika te administrativno-tehničkim i pomoćnim poslovima koji se obavljaju u osnovnoj školi

 ( Narodne novine broj 41/14.).“

Članak 10.

Članak 102. mijenja se i glasi:

„Učenik može prijeći iz jedne škole u drugu najkasnije do početka drugog polugodišta.

 Na zahtjev roditelja odluku o prelasku iz jedne škole u drugu donosi Učiteljsko vijeće vodeći računa o tome da odluka ne utječe na kvalitetu odgojno-obrazovnog procesa uz poštivanje propisanih pedagoških standarda.

Iznimno od st. 1. ovog članka ako se učenik preseli iz jednog mjesta u drugo odnosno ako učeniku bude izrečena pedagoška mjera preseljenja u drugu školu, škola je dužna upisati učenika i nakon kraja prvog polugodišta.

Škola iz koje učenik odlazi izdaje prijepis ocjena i ispisuje učenika u roku od sedam dana od dana primitka obavijesti i upisa učenika u drugu školu.

Za učenika koji je prešao u drugu osnovnu školu, Škola u matičnoj knjizi zaključuje posljednji razred koji je završio u Školi.“

Članak 11.

Iza članka 102. dodaje se novi članak 102. a koji glasi:

„Učenik može prestati pohađati izborni predmet nakon pisanog zahtjeva roditelja učenika koji se mora dostaviti Učiteljskom vijeću nakon završetka nastavne godine, a najkasnije do 15. kolovoza tekuće godine za sljedeću školsku godinu.

Iznimno od st. 1. ovog članka roditelj učenika u slučaju dugotrajnih zdravstvenih teškoća djeteta ili iz drugih opravdanih zahtjeva, može podnijeti pisani zahtjev za prestankom pohađanja izbornog predmeta i tijekom nastavne godine.“

Članak 12.

U članku 103. stavak 2. mijenja se i glasi:

„U slučaju prelaska učenika iz druge osnovne škole Škola je dužna omogućiti učeniku učenje stranog jezika koji mu je prvi strani jezik. Ako se taj strani jezik ne uči u Školi u koju je učenik došao Škola je dužna učeniku omogućiti promjenu stranog jezika koji će biti prvi strani jezik, uz uvjet da je na provjeri znanja utvrđena mogućnost uključivanja u nastavu tog stranog jezika ili mu omogućiti pohađanje stranog jezika u drugoj osnovnoj školi. Pisanu i usmenu provjeru znanja provodi tročlano povjerenstvo koje imenuje ravnatelj.

Članak 13.

U članku 109. iza stavka 2. dodaje se stavak 3. koji glasi:

„Zaključnu ocjenu iz nastavnog predmeta utvrđuje učitelj nastavnog predmeta, a ocjenu iz vladanja razredno vijeće na prijedlog razrednika.

Učenik ili roditelj koji nije zadovoljan ocjenom iz vladanja može u roku od dva dana podnijeti zahtjev Učiteljskom vijeću radi preispitivanja ocjene.

Odluka o ocjeni iz vladanja Učiteljskog vijeća je konačna.“

Članak 14.

Članak 110. mijenja se i glasi:

„Učenik ili roditelj koji nije zadovoljan zaključenom ocjenom iz pojedinog nastavnog predmeta ima pravo u roku od dva dana od završetka nastavne godine podnijeti zahtjev Učiteljskom vijeću radi polaganja ispita pred povjerenstvom.

Polaganje ispita pred povjerenstvom provodi se u roku od dva dana od dana podnošenja zahtjeva.“

Članak 15.

Članak 111. mijenja se i glasi:

„Povjerenstvo iz članka 110. ovog Statuta čine tri člana koje određuje Učiteljsko vijeće.

Ako povjerenstvo na ispitu utvrdi prolaznu ocjenu, ocjena povjerenstva je konačna.

U slučaju da je povjerenstvo učeniku utvrdilo ocjenu nedovoljan (1), a učenik ima zaključenu ocjenu nedovoljan (1) iz najviše dvaju nastavnih predmeta, upućuje ga se na dopunski rad.

Učenici polažu ispit pred povjerenstvom sukladno važećem Pravilniku o polaganju razrednih i popravnih ispita.“

Članak 16.

Članak 113. mijenja se i glasi:

„Za učenika koji na kraju nastavne godine ima ocjenu nedovoljan (1) iz najviše dva nastavna predmeta, škola je dužna organizirati pomoć u učenju i nadoknađivanju znanja kroz dopunski rad koji je učenik dužan pohađati.

Trajanje dopunskog rada utvrđuje Učiteljsko vijeće po nastavnim predmetima, a koje trajanje ne može biti kraće od 10 i dulje od 25 sati po nastavnom predmetu.

U slučaju da učenik tijekom dopunskog rada ostvari očekivane ishode, učitelj mu zaključuje prolaznu ocjenu. S ocjenom ili potrebom upućivanja na popravni ispit učitelj je dužan upoznati učenika na zadnjem satu dopunskog rada.

Učenik od prvog do trećeg razreda koji je nakon dopunskog rada iz jednog nastavnog predmeta ocijenjen ocjenom nedovoljan (1) može prijeći u viši razred.“

Članak 17.

Članak 114. mijenja se i glasi:

„Ako se učeniku od četvrtog do osmog razreda nakon dopunskog rada ne zaključi prolazna ocjena, učenik se upućuje na popravni ispit koji se održava krajem školske godine, a najkasnije do 25. kolovoza tekuće godine.

Termine održavanja popravnih ispita određuje Učiteljsko vijeće te ih objavljuje na mrežnim stranicama i oglasnoj ploči škole.“

Članak 18.

Članak 193. mijenja se i glasi:

„Nadzor nad stručno-pedagoškim radom ravnatelja kao stručnog voditelja ustanove i odgojno-obrazovnih radnika obavljaju tijela određena zakonom ili drugim propisom utemeljenim na zakonu.“

Članak 19.

Članak 65. stavak 1. podstavak 4. primjenjuje se od 1. siječnja 2017. godine.

Članak 20.

Članci 125. do 146. ovog Statuta primjenjuju se do stupanja na snagu Pravilnika o kriterijima za izricanje pedagoških mjera iz članka 23. Zakona i izmjenama i dopunama Zakona o odgoju i obrazovanju u osnovnoj i srednjoj školi (Narodne novine broj 152/14).

Članak 21.

Ova Odluka o izmjenama i dopunama Statuta stupa na snagu osmog dana od dana objave na oglasnoj ploči Škole.

 Predsjednica Školskog odbora:

 Irena Hrženjak

Ova Odluka o izmjenama i dopunama Statuta objavljena je na oglasnoj ploči Škole dana 3. rujna 2015. godine a stupila je na snagu 11. rujna 2015. godine.

 Ravnateljica:

 mr. Gordana Čosić, prof.